
Μειοδοτική Δημοπρασία Μίσθωσης Ακινήτων για χώρους

ανακύκλωσης στις περιοχές Νησάκι, Αχαράβη – Αγίου Στεφάνου Επίσκεψης,

 Αγ. Γεώργιος Πάγων και Αρίλλας του Δήμου Βόρειας Κέρκυρας
1. ΤΕΧΝΙΚΗ ΠΕΡΙΓΡΑΦΗ ΚΑΙ ΑΝΤΙΚΕΙΜΕΝΟ ΔΗΜΟΠΡΑΣΙΑΣ

Εφαρμοστέο εθνικό δίκαιο:  Ν.3130/28-3-2003 (ΦΕΚ Α’.76), όπως αυτός τροποποιήθηκε και ισχύει, καθώς και σύμφωνα με το υπ' αριθ. Δ.Π.Δ.Υ.Κ.Υ.Α.Α.Δ.Ε.Γ1018349ΕΞ2017/1-2-2017 έγγραφο παροχής διευκρινίσεων για την εφαρμογή των διατάξεων του Ν.4389/2016
Συνοπτική Περιγραφή φυσικού και οικονομικού αντικειμένου της δημοπρασίας
Αναφορικά με τα πράσινα σημεία είναι στην ευθύνη του κάθε Δήμου, στα πλαίσια διαμόρφωσης του Τοπικού Σχεδίου Διαχείρισης Αποβλήτων του, να χωροθετήσει και να επιλέξει το μέγεθος και τον τύπο του Πράσινου Σημείου που εξυπηρετεί καλύτερα τους σκοπούς του.

Υπάρχουν οι εξής κατηγορίες 1) Μικρά Πράσινα Σημεία 2) Μεγάλα Πράσινα Σημεία 3) Κέντρα Ανακύκλωσης, Εκπαίδευσης Διαλογής στην Πηγή (Κ.Α.Ε.ΔΙ.Σ.Π.), 4) Γωνίες Ανακύκλωσης, 5) Κινητά Πράσινα Σημεία.

Για τον Δήμο Βόρειας Κέρκυρας κρίνεται αναγκαίο σε πρώτη φάση η δημιουργία Γωνιών Ανακύκλωσης στις ακόλουθες περιοχές στρατηγικές τοποθεσίες του:

α) Νησάκι                   
β) Αχαράβη-Άγιος Στέφανος Επίσκεψης       
γ) Άγιος Γεώργιος Πάγων    και
δ) Αρίλλας.
Οι Γωνίες Ανακύκλωσης εκτός από το ρόλο τους ως σημεία συλλογής, επαναχρησιμοποίησης και ανακύκλωσης/ ανάκτησης υλικών, συνεισφέρουν ουσιαστικά στην εν γένει ενημέρωση και ευαισθητοποίηση των πολιτών σε θέματα ορθής διαχείρισης αποβλήτων. Για τον λόγο αυτό η εύρεση των κατάλληλων χώρων προς εκμίσθωση είναι απαραίτητη. Δεδομένου ότι οι Γωνίες Ανακύκλωσης θα χρησιμοποιούνται απευθείας από τους πολίτες, η λειτουργικότητα είναι καθοριστική για τη συμμετοχή του κοινού και την επιτυχία του στόχου υλοποίησής τους. Επιτρέπεται η εγκατάστασή τους σε τμήμα οικοδομήσιμων εκτάσεων ανεξαρτήτως αρτιότητας και οικοδομησιμότητας, εφόσον αποτελεί

διακριτό τμήμα αδόμητου οικοπέδου και σε καμία περίπτωση ακάλυπτο χώρο δομημένου οικοπέδου. Απαγορεύεται η κοπή δέντρων προκειμένου να εγκατασταθεί Γωνία Ανακύκλωσης και θα πρέπει να λαμβάνεται μέριμνα για τη μικρότερη δυνατή οπτική, ακουστική και αισθητική όχληση της περιοχής. Τα εν λόγω ακίνητα θα πρέπει να έχουν έκταση έως και 50 τ.μ. Οι Γωνίες Ανακύκλωσης θα πρέπει να είναι εκτός οικισμών και επί του επαρχιακού οδικού δικτύου.
Με απόφαση του Δημοτικού Συμβουλίου εγκρίνεται η εγκατάσταση των Γωνιών Ανακύκλωσης. Δεδομένου ότι οι Γωνίες Ανακύκλωσης θα χρησιμοποιούνται απευθείας από τους πολίτες, η λειτουργικότητα είναι καθοριστική για τη συμμετοχή του κοινού και την επιτυχία του στόχου υλοποίησής τους.
Πλαίσιο 
Για την αναγκαιότητα της μειοδοτικής Δημοπρασίας Μίσθωσης Ακινήτων για τις γωνιές ανακύκλωσης έχει προηγηθεί απόφαση του Δημοτικού Συμβουλίου 12-114/2024 (62ΥΒ46ΜΓΜΥ-ΥΣΤ), η οποία έχει νόμιμα εγκριθεί από την Αποκεντρωμένη Διοίκηση Πελοποννήσου, Δυτικής Ελλάδας & Ιονίου 68406/13-09-2024 (ΡΒ89ΟΡ1Φ-ΧΩΠ) 

Οι όροι της παρούσης διακήρυξης, η έγκριση διενέργειας της δημοπρασίας και των όρων αυτού έγινε με την απόφαση 23-3/14-10-2024 της Δημοτικής Επιτροπής του Δήμου Βόρειας Κέρκυρας.

=======================================================================================================

Ο Δήμαρχος του Δήμου Βόρειας Κέρκυρας διακηρύσσει ότι θα διενεργηθεί μειοδοτική δημοπρασία, σύμφωνα με τις διατάξεις του Ν.3130/28-3-2003 (ΦΕΚ Α’.76), όπως αυτός τροποποιήθηκε και ισχύει, καθώς και σύμφωνα με το υπ' αριθ. Δ.Π.Δ.Υ.Κ.Υ.Α.Α.Δ.Ε.Γ1018349ΕΞ2017/1-2-2017 έγγραφο παροχής διευκρινίσεων για την εφαρμογή των διατάξεων του Ν.4389/2016, για τη μίσθωση ακινήτου στο ευρύτερο δημόσιο
1. Σύμφωνα με τα ανωτέρω τα ακίνητα προς ενοικίαση θα είναι τέσσερα. Οι περιοχές είναι στρατηγικά επιλεγμένες ώστε να εξυπηρετούν όλες τις περιοχές του Δήμου Βόρειας Κέρκυρας. Νησάκι και Άγιος Γεώργιος Πάγων για τα άκρα του Δήμου, Αχαράβη (Άγιος Στέφανος Επίσκεψης) και Αρίλλας για τις δύο κεντρικές περιοχές του Δήμου.
2. Τα ακίνητα θα πρέπει να βρίσκονται: α) Για το Νησάκι, εντός των διοικητικών ορίων της Δημοτικής Κοινότητας Νησακίου      β) Για την Αχαράβη, εντός των διοικητικών ορίων του οικισμού Αγίου Στεφάνου της δημοτικής Κοινότητας Επίσκεψης      γ) Για την Δημοτική Ενότητα Εσπερίων, εντός των διοικητικών ορίων του οικισμού Αρίλλα των Δημοτικών Κοινοτήτων Μαγουλάδων-Καββαδάδων      δ) Για την Δημοτική Κοινότητα Πάγων, εντός των διοικητικών ορίων του οικισμού Αγίου Γεωργίου Πάγων
3. Τα ακίνητα θα πρέπει να διαθέτουν έκταση έως 50 τ.μ. η οποία να είναι ελεύθερη από οτιδήποτε ώστε να δύναται να λειτουργήσει σε αυτά τα 50 τ.μ. η Γωνία Ανακύκλωσης. Οι Γωνίες Ανακύκλωσης θα πρέπει να είναι εκτός οικισμών, επί του επαρχιακού οδικού δικτύου και να είναι επίπεδες, ώστε να μην χρειάζονται διαμόρφωση.
4. Το ακίνητο επιτρέπεται να είναι οικοδομήσιμο, εφόσον ο υπό ενοικίαση χώρος αποτελεί διακριτό τμήμα αδόμητου οικοπέδου, αλλά σε καμία περίπτωση δεν γίνεται να είναι ακάλυπτος χώρος δομημένου οικοπέδου.
5. Τα ακίνητα θα πρέπει να είναι έτοιμα για παράδοση και χρήση μέσα στην προθεσμία που θα ορισθεί στην απόφαση έγκρισης πρακτικών της δημοπρασίας και θα αναγράφεται στη σύμβαση μίσθωσης. Θα πρέπει να είναι πλήρως και νόμιμα περιφραγμένα.
6. Για να μην υπάρξει κυκλοφοριακή όχληση, το υπό μίσθωση ακίνητο θα πρέπει να διαθέτει χώρους (πέραν των 50 τ.μ. της Γωνίας Ανακύκλωσης) τουλάχιστον ενός στρέμματος για άνετη στάθμευση των οχημάτων τόσο των δημοτών που θα έρχονται στην Γωνία Ανακύκλωσης για τα προσφερόμενα υλικά ή που θα έρχονται για εκπαιδευτικούς λόγους, αλλά και των φορτηγών/απορριμματοφόρων οχημάτων που θα παίρνουν τα διαλεγμένα ανά υλικό ανακυκλώσιμα προς το ΚΔΑΥ ή προς άλλο προορισμό.
7. Όσοι επιθυμούν να λάβουν μέρος στη δημοπρασία θα πρέπει να καταθέσουν στην επιτροπή καταλληλότητας ακινήτου που συνεδριάζει δημόσια, οι ίδιοι ή ειδικός προς τούτο πληρεξούσιος, έγγραφη προσφορά στην οποία να περιγράφεται λεπτομερώς η θέση και τα λοιπά χαρακτηριστικά του ακινήτου που προσφέρουν καθώς και το ζητούμενο μίσθωμα.

Στην προσφορά πρέπει να επισυνάπτονται:
α) Τίτλος ιδιοκτησίας ήτοι συμβόλαιο με μεταγραφή ή συμβόλαιο και η μεταγραφή από το     υποθηκοφυλακείο. Τοπογραφικό του ακινήτου και πιστοποιητικό μη διεκδίκησης.
β)    Υπεύθυνη δήλωση στην οποία να δηλώνεται από τον προσφέροντα το δικαίωμα για την εκμίσθωση του ακινήτου. Στη δημοπρασία δικαιούνται να υποβάλουν προσφορές οι κύριοι των ακινήτων και οι κάτοχοι αυτών δυνάμει σύμβασης εφόσον μαζί με την προσφορά τους προσκομίσουν έγγραφη συναίνεση του κυρίου του ακινήτου. Η έγγραφη συναίνεση θα υποβάλλεται ως υπεύθυνη δήλωση, στην οποία θα δηλώνεται ότι συναινεί ως κύριος του ακινήτου στην υπόψη μίσθωση, ότι θα προσέλθει για την συνυπογραφή της μίσθωσης και ότι σε περίπτωση καταγγελίας της μεταξύ τους συμβάσεως θα υπεισέλθει ως εκμισθωτής στη σύμβαση με το δημόσιο για την υπόλοιπη διάρκεια αυτής με τους ίδιους όρους.
γ) Ειδικό πληρεξούσιο εφόσον η προσφορά κατατίθεται από πρόσωπο άλλο από τον ιδιοκτήτη του ακινήτου.
8)  Οι διαγωνιζόμενοι, των οποίων τα ακίνητα θα κριθούν κατάλληλα με το πρακτικό καταλληλότητας    της Επιτροπής Στέγασης, που συντάσσεται μετά από διενέργεια αυτοψίας για όσους έχουν καταθέσει προσφορά, οφείλουν, αφού αποδεχθούν εγγράφως τους όρους του πρακτικού, στο οποίο υποδεικνύονται τυχόν εργασίες (επισκευές περίφραξης κ.λπ.) που τυχόν απαιτούνται, να λάβουν μέρος σε προφορική μειοδοτική δημοπρασία ενώπιον της Επιτροπής που συνεδριάζει δημόσια, σε ημερομηνία που θα ορισθεί με το πιο πάνω πρακτικό. Για να γίνει δεκτή η προφορική μειοδοτική προσφορά κατά την εν λόγω συνεδρίαση της Επιτροπής, πρέπει να είναι κατώτερη τουλάχιστον κατά ποσοστό τρία τοις εκατό (3%) της χαμηλότερης έγγραφης προσφοράς, διαφορετικά κρίνεται απαράδεκτη. Με το ποσοστό αυτό εξακολουθεί η μειοδοσία μέχρι την κατακύρωση. Κάθε προφορική προσφορά είναι δεσμευτική μέχρι την οριστική κατακύρωση στον τελευταίο μειοδότη. Αν δεν γίνουν κατά την ίδια συνεδρίαση νέες προσφορές, ως μίσθωμα που επιτεύχθηκε θεωρείται το ζητούμενο με τη μικρότερη έγγραφη προσφορά και σε περίπτωση περισσότερων ίσων γραπτών προσφορών ως μίσθωμα που επιτεύχθηκε θεωρείται αυτό που αντιστοιχεί στο ακίνητο που θα επιλεγεί τελικά από την Επιτροπή Στέγασης.




   9)  Επιτρέπεται η υποβολή ένστασης α) κατά του πρακτικού καταλληλότητας από τους συμμετέχοντες στη δημοπρασία καθώς και από τρίτους που έχουν αποδεδειγμένα έννομο συμφέρον και β) σχετικά με τη νομιμότητα της διακήρυξης της δημοπρασίας, την παράλειψη ουσιωδών όρων σε αυτήν, τη νομιμότητα συμμετοχής μειοδότη ή την νομιμότητα της διεξαγωγής της προφορικής μειοδοσίας από οποιονδήποτε έχει έννομο συμφέρον, σύμφωνα με τους όρους και τις προθεσμίες του άρθρου 13 του Ν.3130/2003, όπως αυτός αντικαταστάθηκε με το άρθρο 83 του ν.4583/2018 (ΦΕΚ 212Α’ ) και ισχύει.
10) Η απόφαση έγκρισης των πρακτικών της δημοπρασίας κοινοποιείται στον μειοδότη της δημοπρασίας, ο οποίος οφείλει να προσέλθει μέσα στην προθεσμία που ορίζεται στην ανωτέρω απόφαση, για την κατάρτιση της σύμβασης. Σε περίπτωση μη προσέλευσης του αναδειχθέντος μειοδότη μέσα στην ορισμένη προθεσμία για την υπογραφή της σύμβασης μίσθωσης, τότε, με απόφαση Δημάρχου ο μειοδότης κηρύσσεται έκπτωτος και η εγγύηση συμμετοχής του καταπίπτει υπέρ του Δήμου ως δημόσιο έσοδο. Με την ίδια απόφαση δίνεται εντολή στην αρμόδια Υπηρεσία να επαναληφθεί η δημοπρασία, στην οποία δεν μπορεί να συμμετέχει ο μειοδότης που κηρύχθηκε έκπτωτος.
11) i) O Δήμος μπορεί να προβεί σε λύση της μίσθωσης πριν από τη συμβατική λήξη της χωρίς υποχρέωση αποζημίωσης του εκμισθωτή, εφόσον:








α) Μεταφερθεί η Γωνία Ανακύκλωσης σε ακίνητο ιδιοκτησίας του Δήμου Βόρειας Κέρκυρας

β) Παραχωρηθεί στον Δήμο η δωρεάν χρήση άλλου κατάλληλου ακινήτου για χρονικό διάστημα τουλάχιστον ίσο με το υπόλοιπο της μίσθωσης.
       Σε όλες τις παραπάνω περιπτώσεις εκδίδεται από τον Δήμαρχο απόφαση πρόωρης λύσης της μίσθωσης, ύστερα από γνωμοδότηση της Επιτροπής Στέγασης, η οποία συντάσσεται με βάση σχετικό έγγραφο αίτημα της «στεγασμένης Υπηρεσίας» και σύμφωνη γνώμη της προϊσταμένης αυτής, αρχής. Η απόφαση πρόωρης λύσης της μίσθωσης κοινοποιείται με μέριμνα του Δήμου Βόρειας Κέρκυρας, στον εκμισθωτή του ακινήτου και επιφέρει τα αποτελέσματά της τριάντα (30) τουλάχιστον ημέρες μετά την κοινοποίησή της. Από την ημερομηνία αυτή παύει κάθε υποχρέωση του Δημοσίου για καταβολή μισθωμάτων.
              ii) O Δήμος μπορεί μετά την πάροδο ενός (1) έτους από την έναρξη της σύμβασης, να καταγγείλει τη μίσθωση, χωρίς να συντρέχουν οι προϋποθέσεις της ως άνω υποπαραγράφου Ι, σύμφωνα με το άρθρο 19 του Ν.3130/2003, όπως συμπληρώθηκε με το άρθρο 43 παρ. 1 του Ν. 4071/12(ΦΕΚ 85 Α’).
Στην περίπτωση αυτή, η απόφαση λύσης της μίσθωσης εκδίδεται από τον Δήμαρχο, ύστερα από γνωμοδότηση της Επιτροπής Στέγασης, η οποία συντάσσεται με βάση σχετικό έγγραφο αίτημα της «στεγασμένης υπηρεσίας» και σύμφωνη γνώμη της προϊσταμένης αυτής, αρχής και επιφέρει τα αποτελέσματά της μετά την πάροδο τριών (3) μηνών από τη γνωστοποίησή της στον εκμισθωτή. Στην περίπτωση αυτή ο Δήμος Βόρειας Κέρκυρας οφείλει στον εκμισθωτή ως αποζημίωση, ποσό ίσο με ένα (1) μηνιαίο μίσθωμα, όπως αυτό έχει διαμορφωθεί κατά το χρόνο καταγγελίας της μίσθωσης.
12) Η πληρωμή του μισθώματος αρχίζει από την ημερομηνία εγκατάστασης της Γωνίας Ανακύκλωσης στον χώρο του ακινήτου, που αποδεικνύεται από το πρωτόκολλο παραλαβής του ακινήτου και καταβάλλεται ανά τρίμηνο και στο τέλος κάθε τριμηνίας. Το μίσθωμα υπόκειται σε κρατήσεις και τέλη που καθορίζονται από τις ισχύουσες διατάξεις και επιβαρύνουν τον εκμισθωτή. Η μίσθωση δεν επηρεάζεται από ενδεχόμενη μεταβολή στο πρόσωπο του εκμισθωτή και συνεχίζεται με το νέο εκμισθωτή του ακινήτου. Τα μισθώματα καταβάλλονται από το Δημόσιο στο νέο εκμισθωτή μόνο μετά, την κοινοποίηση στη στεγαζόμενη υπηρεσία και στην αρμόδια Κτηματική Υπηρεσία των απαραιτήτων εγγράφων πιστοποίησης της μεταβολής. 

13) Σιωπηρή αναμίσθωση δεν επιτρέπεται. Η χρήση από τον Δήμο του μισθωμένου ακινήτου πέρα από τον χρόνο λήξης της μίσθωσης θεωρείται ως σιωπηρή παράταση της μίσθωσης. Για τη χρήση αυτή καταβάλλεται μίσθωμα ίσο με αυτό της μίσθωσης που έληξε, το οποίο αναπροσαρμόζεται σύμφωνα με τα προβλεπόμενα στη σύμβαση. Επιτρέπεται η από πλευράς Δημοσίου μονομερής παράταση της μίσθωσης για χρονικό διάστημα μέχρι τρία έτη με απόφαση του Δημάρχου, ύστερα από σχετική γνωμοδότηση της αρμόδιας Επιτροπής Στέγασης. Η απόφαση αυτή κοινοποιείται από την αρμόδια Κτηματική Υπηρεσία στον εκμισθωτή έναν τουλάχιστον μήνα πριν από την ημερομηνία λήξης της μίσθωσης, αφού όμως προηγηθεί η διενέργεια δύο τουλάχιστον δημοπρασιών για μίσθωση άλλου ακινήτου, οι οποίες απέβησαν άγονες ή ασύμφορες.

14) Ο εκμισθωτής του μισθωμένου ακινήτου έχει υποχρέωση να προβεί με δαπάνες του στην εκτέλεση των εργασιών εγκατάστασης παροχών ηλεκτρικού τριφασικού ρεύματος. Μόνο μετά την εγκατάσταση από πλευράς εκμισθωτή των απαραίτητων μετρητών ρεύματος, ο Δήμος μπορεί να αναλάβει την πληρωμή των σχετικών δαπανών κατανάλωσης, που αντιστοιχούν στον μισθούμενο χώρο. 
15) Η διάρκεια της μίσθωσης είναι πέντε (5) έτη και αρχίζει από την ημερομηνία υπογραφής του πρωτοκόλλου παραλαβής του ακινήτου από τον Δήμο.
16) Ανώτατο όριο μηνιαίου μισθώματος θα οριστεί από την αρμόδια για αυτό επιτροπή σε δεύτερο χρόνο και μετά την εκδήλωση ενδιαφέροντος. Το μηνιαίο μίσθωμα που τελικά θα προκύψει από τη δημοπρασία, θα παραμείνει σταθερό.
17) Η καταληκτική ημερομηνία κατάθεσης φακέλων για την εκδήλωση ενδιαφέροντος είναι η 19η Νοεμβρίου και ώρα 14:30 στο πρωτόκολλο του Δήμου Βόρειας Κέρκυρας. Η ημερομηνία διεξαγωγής της δημοπρασία θα οριστεί σε δεύτερη φάση από τον Δήμαρχο η οποία έπεται της υποβολής των προσφορών των ενδιαφερομένων της πρώτης φάσης, και θα διεξαχθεί στο κτίριο του Παλαιού Σχολείου έμπροσθεν του Δημαρχείου στην Αχαράβη.
19) Στο προσφερόμενο ακίνητο θα πρέπει να πληρούνται οι παραπάνω όροι και τα απαιτούμενα πιστοποιητικά, εγκρίσεις, βεβαιώσεις, να προσκομίζονται μέχρι την παράδοση του ακινήτου. 
                                                  Ο ΔΗΜΑΡΧΟΣ
                                            ΓΕΩΡΓΙΟΣ    ΜΑΧΕΙΜΑΡΗΣ

